क्या मैं रोना चाहता हूँ? आखिर मुझसे ऐसा कौन-सा गुनाह हो गया है, जिसकी सजा मैं यूँ भुगत रहा हूँ? मैंने फिर खिड़की के जंगले पर सिर टिका दिया है। आकाश पर नजरें घुमाईं तो सूरज कहीं नजर नहीं आया। और आ गया तो इतनी सारी रोशनी अपनी आंखों में भर लूंगा कि बाकी के सफर में और रोशनी के लिए न तरसूँ। मैं मोनिका से बात करता हूँ तो वह टाल जाती है। शिकागो से जीजी ने मोनिका को बधाई दी है कि वह माँ बनने वाली है। शायद मैंने ही जीजी को मोनिका के गर्भवती होने की सूचना दी होगी।